CELEX: 62019TN0466
Language: da
Date: 2019-07-04 00:00:00
Title: Sag T-466/19: Sag anlagt den 4. juli 2019 — Société générale m.fl. mod SRB

2.9.2019   
            
            
               DA
            
            
               Den Europæiske Unions Tidende
            
            
               C 295/77
            
         
      Sag anlagt den 4. juli 2019 — Société générale m.fl. mod SRB
      (Sag T-466/19)
      (2019/C 295/102)
      Processprog: fransk
      
         Parter
      
      
         Sagsøgere: Société générale (Paris, Frankrig), Crédit du Nord (Lille, Frankrig) og SG Option Europe (Puteaux, Frankrig) (ved advokaterne A. Gosset-Grainville, M. Trabucchi og M. Dalon)
      
         Sagsøgt: Den Fælles Afviklingsinstans
      
         Sagsøgernes påstande
      
      
                  —
               
               
                  I henhold til artikel 263 TEUF annulleres afgørelse SRB/ES/SRF/2019/10 om ex ante-bidrag for 2019 til Den Fælles Afviklingsfond, for så vidt som den vedrører sagsøgerne.
               
            
                  —
               
               
                  I henhold til artikel 277 TEUF fastslås det, at følgende bestemmelser i SRM-forordningen, gennemførelsesforordningen og i den delegerede forordning ikke finder anvendelse:
                  
                              —
                           
                           
                              SRM-forordningens artikel 69, stk. 2, artikel 70, stk. 1, og artikel 70, stk. 2, litra a) og b).
                           
                        
                              —
                           
                           
                              Artikel 4, stk. 2, og artikel 6, 7 og 10 i den delegerede forordning samt bilag I hertil.
                           
                        
                              —
                           
                           
                              Gennemførelsesforordningens artikel 4 og artikel 8, stk. 5.
                           
                        
            
                  —
               
               
                  Sagsøgte tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om en åbenbar tilsidesættelse af princippet om ligebehandling. Sagsøgerne gør i denne henseende gældende, at de bestemmelser, der ved den anfægtede afgørelse bringes i anvendelse, rammer dem hårdt og direkte på grund af, hvordan både basisbidraget og risikofaktoren, som er defineret heri, beregnes. Ifølge sagsøgerne afspejler disse kriterier hverken deres reelle størrelse eller deres reelle risiko. Den åbenbare tilsidesættelse af ligebehandlingsprincippet, der følger direkte af bestemmelserne, forstærkes desuden af den forskellige behandling af store institutter, herunder sagsøgerne, i forhold til små og mellemstore institutter.
               
            
                  2.
               
               
                  Andet anbringende om en åbenbar tilsidesættelse af proportionalitetsprincippet. Ifølge sagsøgerne er den ligeledes åbenbare tilsidesættelse af proportionalitetsprincippet ved de bestemmelser, der ved den anfægtede afgørelse bringes i anvendelse, en automatisk følge af tilsidesættelsen af ligebehandlingsprincippet. Idet mekanismen i Den Fælles Afviklingsfond hviler på et på forhånd fastsat samlet målniveau for bidrag, fører uligheden i fordelingen af disse bidrag mellem institutterne automatisk til uforholdsmæssige betalinger og således til en tilsidesættelse af proportionalitetsprincippet.
               
            
                  3.
               
               
                  Tredje anbringende om tilsidesættelse af retssikkerhedsprincippet. Tilsidesættelsen af retssikkerhedsprincippet ved de bestemmelser, der ved den anfægtede afgørelse bringes i anvendelse, hænger sammen med såvel uforudsigeligheden i, hvordan de bidrag, som instituttet skylder, beregnes, som med den omstændighed, at dette bidrag ikke så meget afhænger af instituttets situation og overordnede risikoprofil som sådan, som instituttets situation i forhold til andre institutter.
               
            
                  4.
               
               
                  Fjerde anbringende om tilsidesættelse af princippet om god forvaltningsskik. Den anfægtede afgørelse bygger på en tilsidesættelse af princippet om god forvaltningsskik, for så vidt som den ikke, ved beregningen af den risikoafpassede variabel, bringer samtlige risikokriterier, der er fastsat i den delegerede forordning, i anvendelse, selv om Den Fælles Afviklingsinstans fire år efter ikrafttrædelsen af bidragsmekanismen burde have været i stand til at anvende samtlige disse kriterier.